**§1 STRUKTUR OG VISJON**

Frelsesarmeens barn og unge (FAbU) er en selvstendig barne- og ungdomsorganisasjon. Vi er en del av Frelsesarmeen, en internasjonal evangelisk bevegelse og en del av den universelle kristne kirke. Budskapet bygger på Bibelen. Tjenesten er motivert av kjærligheten til Gud. Oppdraget er å forkynne Jesu Kristi evangelium og i hans navn møte menneskelige behov uten diskriminering.

**Visjon:**

Vi vil skape trygge felleskap hvor barn og unge kan bli kjent med Jesus og vokse i troen på ham.

Vi skal

• Hjelpe barn og unge til å oppleve og følge Jesus

• Fokusere på Bibelen som rettesnor for kristen tro, lære og liv

• Utruste barn og unge til å oppdage og utvikle sine naturlige og åndelige gaver

• Motivere barn og unge til å velge et positivt og rusfritt liv

• Fokusere på kristen nestekjærlighet og engasjement

• Bygge levende kristne fellesskap

**§2 DEFINISJONER**

2.1 FAbU

Fellesbetegnelsen for alle medlemmer, aktiviteter og arbeid i organisasjonen Frelsesarmeens barn og unge i Norge, Island og Færøyene.

2.2 FAS

Frelsesarmeens speidere. En selvstendig organisasjon under FAbU.

2.3 FAbU Hovedkvarteret (FAbU HK)

FAbUs sentrale administrasjon for Norge, Island og Færøyene. FAbU HK har ansvaret for den daglige driften, har kontakt med myndigheter og lokallag og jobber ut fra retningslinjer og vedtak fra FAbUstyret og FAbU-tinget.

2.4 TUS

Territorial ungdomssekretær

2.5 SAMU

Samarbeidsutvalget, møteplassen for FAbU, FAS og Frelsesarmeens ledelse (moderorganisasjonen). Jf. § 9

2.6 FAbU lokallag

Gruppe, eller sammenslutning av grupper, i korpset. Alle lokallag skal være selvstendige, ha eget styre og egne vedtekter. Jf. § 5

2.7 Seksårsplan

Styringsdokument som beskriver FAbUs overordnede mål og satsningsområder for den aktuelle tidsperioden.

2.8 Handlingsplan

Styringsdokument som beskriver tiltak for å realisere seksårsplanen.

**§3 MEDLEMMER**

3.1 Medlem i Frelsesarmeens barn og unge er den som individuelt og frivillig har meldt seg inn i organisasjonen.

3.2 Alle tellende medlemmer over 12 år skal ha rett til innflytelse i organisasjonen. Tellende medlemmer er de som oppfyller kravene i § 5.2 i Retningslinjer for Frifond organisasjon, er under 26 år og har betalt årskontingent. Kontingenten må minimum tilsvare minstesatsen i henhold til Frifonds retningslinjer.

3.3 Alle medlemmer skal føres i et lokalt medlemsregister og oppgis ved den årlige sentrale

Medlemsregistreringen.

3.4. FAbU-styret er ansvarlige for at medlemsregistrering skjer i samsvar med myndighetenes retningslinjer.

**§4 AKTIVITETER I REGI AV FABU**

4.1 Alle aktiviteter og arrangementer skal være i tråd med FAbUs visjon.

4.2 Alle aktiviteter og arrangementer skal være rusfrie og i samsvar med lederheftet «I trygge hender».

4.3 FAbU skal være en synlig del av Frelsesarmeen gjennom bruk av uniform og annet profiltøy.

4.4 Spill om penger aksepteres ikke på aktiviteter i regi av FAbU.

**§5 FABU-ÅRSMØTE I KORPSET**

5.1 FAbU-årsmøte i korpset er åpent for alle FAbU-medlemmer i lokallag, foresatte til FAbU-medlemmer under 15 år, alle ledere og korpsledere. FAbU-medlemmer fra fylte 15 år har tale-, forslags- og stemmerett, mens andre har talerett. FAbU-årsmøte skal avholdes en gang i året

5.2 Innkalling sendes ut 1 måned før møtet. Saksliste utarbeides av styret/styrene til lokallag(ene) og sendes ut minst 14 dager før møtet.

5.3 FAbU-årsmøte velger ordstyrer, referent og to personer til å underskrive protokollen.

5.4 FAbU-årsmøte

- drøfter FAbUs seksårsplan- og handlingsplan

- behandler innkomne saker

- foretar valg

5.5 FAbU-årsmøte velger

- representanter til Frelsesarmeens barne- og ungdomsting

- representanter til andre aktuelle styrer, råd og utvalg

Valgbare er medlemmer, inkludert ledere, over 15 år.

**§6 FRELSESARMEENS BARNE- OG UNGDOMSTING (FABUTINGET)**

6.1 Barne- og ungdomstingets tale-, forslags- og stemmeberettigede delegater er valgte lokale FAbUmedlemmer, medlemmer av FAbU-styret og samarbeidsutvalgets medlemmer.

Korpsene får representasjon etter totalt antall FAbU-medlemmer:

1 – 25 medlemmer: 2 delegater

26 – 50 » 3 delegater

51 – 75 » 4 delegater

76 – 100 » 5 delegater

101 + » 6 delegater

Hver delegat har én stemme og det er ikke anledning til å avgi fullmaktsstemmer.

6.2 FAbU lokalt kan i tillegg til delegatene sende observatører til FAbU-tinget. Ansatte ved

divisjonshovedkvarter og FAbU HK har observatørstatus. Observatører har talerett.

6.3 Innkalling sendes ut seks måneder før møtet. Saker som ønskes behandlet, sendes FAbU

HK senest to måneder før møtet. Sakspapirer sendes ut én måned før møtet.

6.4 Det velges to ordstyrere og to referenter som fører protokoll. Protokollen sendes Frelsesarmeens ledelse, divisjonsledere, korpslederne, avdelingssjefene, barne- og ungdomsarbeidere ved korpsene og tingets delegater og observatører.

6.5 Tinget behandler toårsmelding og innkomne saker, og vedtar seksårsplan og handlingsplan. Budsjett og regnskap tas til orientering.

6.6 Tinget har møte hvert annet år.

6.7 FAbU-tinget velger

• Leder og nestleder til FAbU-styret

• Representanter og vararepresentanter til FAbU-styret

• Leder, to medlemmer og to varamedlemmer til valgkomité

Valgene gjennomføres slik at kravene til sammensetning oppfylles.

Jfr. §7.1

**§7 STYRET FOR FRELSESARMEENS BARN OG UNGE**

Styret for Frelsesarmeens barn og unge er FAbUs valgte ledelse.

7.1 Styrets sammensetning

FAbU-styret er valgt av FAbU-tinget. FAbU-styret består av:

- 5 representanter fra minst tre forskjellige divisjoner i Norge

- 2 vararepresentanter i prioritert rekkefølge fra Norge

- 1 representant med vara fra distriktene Island og Færøyene. Dersom det stiller kandidater fra både Island og Færøyene, skal representant og vara være fra hvert sitt land.

Alle ovennevnte representanter må være medlemmer av FAbU over 15 år. I tillegg består styret av følgende medlemmer:

- Seksjonsleder for FAbU

- 1 representant, med personlig vara, oppnevnt av Frelsesarmeens ledelse. Denne bør oppnevnes før FAbU-tinget

- 1 representant, med personlig vara, oppnevnt av Korpsstyret for Frelsesarmeens speidere (FAS).

FAbU HK stiller med sekretær for styret. Sekretæren er ikke medlem av styret.

Valgkomiteen jobber aktivt med å legge til rette for å sikre kjønnsbalanse.

7.2 Funksjonstiden for styreleder, nestleder og styremedlemmer er to år.

De valgte medlemmene kan inneha samme funksjon i maksimaltseks sammenhengende år, og kan så gjenvelges til den funksjonen etter et opphold på minst to år. Styreleder, nestleder og styremedlem regnes ikke som samme funksjon. Styreperioden starter umiddelbart etter FAbU-tinget og varer til og med neste FAbU-ting, to år senere.

7.3 Innkalling sendes ut fire uker på forhånd, og saker må være kommet til styreleder to

uker før møtet. Sakslisten settes opp og sendes ut av styrets leder minst én uke før møtet.

7.4 Styrets leder eller nestleder må være soldat.

7.5 Dersom leder går ut av styret før valgperioden er ute, overtar nestleder dette vervet og FAbUstyret velger ny nestleder blant styrets medlemmer. Dersom nestleder går ut av styret før valgperioden er ute, velger FAbU-styret ny nestleder blant styrets medlemmer.

7.6 Det føres referat fra styremøtene som inneholder til vedtak, resolusjoner og hovedpunkter fra debatten. Styrets medlemmer forholder seg lojale til styrets vedtak. Mindretallets syn kan referatføres og dissens kan anonymiseres. Referatet sendes som informasjon til SAMU, avdelingssjefene, ansatte ved FAbU HK, DHK, styrets medlemmer og vararepresentanter.

7.7 FAbU-styret skal:

- Utarbeide seksårsplan, handlingsplan, toårsmelding og andre styringsdokumenter.

- Godkjenne budsjett og regnskap for FAbU sentralt, basert på egne midler og offentlig støtte.

- Følge opp og legge til rette for gjennomføring av handlingsplanen og vedtak fra FAbU-tinget.

- Holde kontakten med ledere på korps- og divisjonsnivå.

- Behandle og uttale seg om aktuelle saker.

- Profilere FAbU innenfor og utenfor Frelsesarmeen.

- Sette minimumssatsen for årskontingenten til de tellende medlemmer i FAbU.

- Ha overordnet ansvar for oppdatering av prosedyrer og kvalitetssystemer i FAbU.

7.8 Styret har minst tre møter pr år. Det er beslutningsdyktig når styreleder eller nestleder og i tillegg minst 4 styremedlemmer er tilstede. Varamedlemmer innkalles ved valgte medlemmers forfall eller ved behov. De oppnevnte medlemmene, samt TUS, har personlige vara eller stedfortredere.

7.9 FAbU er ansvarlig for å dekke utgifter knyttet til styrets arbeid.

**§8 VALGKOMITÉ**

8.1 Valgkomiteen består av leder, to medlemmer og to varamedlemmer valgt av FAbU-tinget. FAbU-medlemmer over 15 år er valgbare til valgkomiteen.

8.2 Valgkomiteen skal

- finne egnede kandidater til leder- og nestlederverv i FAbU-styret

- finne egnede kandidater til øvrige valgbare verv i FAbU-styret

- finne egnede kandidater til neste valgkomité

8.3 Valgkomiteens medlemmer har ikke anledning til å stille til valg til FAbU-styret. Dersom et medlem av valgkomiteen ønsker å stille til valg til FAbU-styret trer medlemmet ut av valgkomiteen.

8.4 FAbU er ansvarlig for å dekke utgifter knyttet til valgkomiteens arbeid.

**§9 SAMARBEIDSUTVALGET (SAMU)**

9.1 Samarbeidsutvalget består av

- Seksjonsleder

- Styreleder for FAbU

- Nestleder for FAbU

- Korpssjef for FAS

- Visekorpssjef for FAS

- Territorialleder (Frelsesarmeen)

- Programsjef (Frelsesarmeen)

Alle utvalgets medlemmer har personlig vara.

9.2 Samarbeidsutvalget ivaretar Frelsesarmeens verdier, og behandler sakspapirer og vedtektsendringer til korpstinget og FAbU-tinget. Samarbeidsutvalget er hovedarena for kommunikasjon mellom FAS, FAbU og Frelsesarmeens ledelse. På møtene fremmes forventninger mellom de ulike partene, og aktuelle saker diskuteres.

9.3 Samarbeidsutvalget møtes minst to ganger i året - én gang på våren, og én gang på høsten før korpsting/FAbU-ting. Seksjonsleder for FAbU innkaller til møtene. FAbU HK stiller med sekretær for utvalget. Sekretæren er ikke medlem av utvalget.

9.4 Det skrives referat fra møtene som sendes til samarbeidsutvalgets medlemmer, Frelsesarmeens lederkontor, samt korpsstyret og FAbU-styret.

**§10 ØKONOMI**

10.1 FAbUs virksomhet dekkes ved hjelp av offentlige tilskudd, kontingent fra medlemmene, tilskudd fra Frelsesarmeen og annen støtte.

10.2 FAbU HK har eget budsjett og regnskap. Frelsesarmeens regnskapsseksjon er FAbU HKs regnskapsfører.

10.3 Regnskapet revideres av statsautorisert revisor og av Frelsesarmeens internasjonale revisor.

10.4 Budsjett og regnskap godkjennes av styret og tas til orientering av FAbU tinget.

10.5 FAbUs lokallag skal være organisert med egen økonomi og mottar støtte fra nasjonale støtteordninger gjennom FAbU HK.

10.6 FAbUs lokallag skal følge gjeldende prosedyrer og retningslinjer gitt av FAbU HK for tildeling av støtte.

10.7 FAbUs lokallag skal følge gjeldende prosedyrer og retningslinjer gitt av FAbU HK for tildeling av støtte.

**§11 ENDRING AV VEDTEKTENE**

§11.1 FAbU-tinget kan vedta endringer av vedtektene med 2/3 flertall.

§11.2 Ved endring av §2 Definisjoner, vil alle henvisninger endres i vedtektene.

§11.3 Endrede vedtekter trer i kraft når tinget er hevet.

Vedtatt FAbU-tinget nov 2022